Lentoyhtiöallianssi

Lentoyhtiöallianssi on kahden tai useamman lentoyhtiön tekemä sopimus kaupallisesta yhteistyöstä.
Varhaisia lentoyhtiöalliansseja.
Aikavälillä 1909 – 1923 perustettiin maailmassa noin 40 lentoyhtiötä. Kansalliset postilaitokset näkivät uuden liikennemuodon mahdollisuudet nopeuttaa postin- ja rahdin kuljetusta maasta toiseen. Kansalliset postilaitokset olivat jo 1800-luvulla aloittaneet Euroopassa valtioden välisen junaposti- ja rahtiliikenteen ja luoneet siihen kansainvälisen yhteistoiminnan.
Jo lentoliikenteen alkuajoista lähtien oli selvää, että lentoliikenteelle on luotava yhteisiä kansainvälisiä liittoutumia. Liittoutumista tuli erilaisia. Toiset olivat yleismaailmallisia, jossa luotiin yhteisiä sääntöjä, kehitettiin standarisointia, turvallisuusmääritelmiä jne. Tällaisia olivat ja ovat mm. IATA, ICAO, AEA. 
Lentoyhtiökohtaisilla liittoutumilla lentoyhtiöt sopivat kaupallisesta yhteistyöstä keskenään. Suomen näkökulmasta voidaan nähdä viisi eri lentoyhtiöliittoutumaa ennen vuotta 1992. Tuolloin Euroopassa lopetettiin lentoliikenteen sääntely (deregulaatio).
Ensimmäinen allianssiyritys.
1919 Joulukuussa Kööpenhaminassa kokoontuvat pohjoismaiset ja eurooppalaiset lentoliikenteen harjoittajat tanskalinen Det Danske Luftfartsselskab (DDL), Travel Co Ltd (Englanti), hollantilainen Koninklijke Luchtvaart Maatschappij N.V (KLM), ruotsalainen Svenska Lufttrafikbolaget ja saksalainen Die Deutsche Luftreedetrei. Kokouksessa käsiteltiin kansainvälisen ilmaliikenteen käytännöllistä toimeenpanoa ja valmisteltiin ehdotus kaupallisen ja teknisen yhteistyön järjestämisestä eri maiden välillä.
1920 Marraskuussa Haagin ilmailukonfrenssi olivat mukana lentoyhtiöiden edustajat Ruotsista, Tanskasta, Hollanista, Belgiasta, Saksasta, Ranskasta ja Englannista. Ruotsi (Svenska Lufttrafikbolaget) oli pyytänyt, että suomalainen lentoyhtiö Suomen Ilmailuliikenne Oy otettaisiin yhdistyksen jäseneksi.
Toinen allianssiyritys.
1924 Nord-Eurooppa Union (Saksa, Baltia, Suomi). Perustajina olivat suomalainen Aero Oy, virolainen Aktsiaselts Aeronaut, latvialainen Latvijas Gaisa Satiksmes AS, itä-preussilainen Danziger Luftpost sekä Junkers Werke. 
1926 Eurooppa Union. Kaksi suurta eurooppalaista ilmailuliikenneyhtymää Nord-Europa Union ja Trans-Eurooppa Union yhdistyvät suureksi trustiksi nimeltä Europa Union. Siihen kuuluu parikymmentä eri yhtiötä. 
Kolmas allianssiyritys.
1927 Scandinavian Air Express (Hollanti, Tanska, Ruotsi ja Suomi) Perustajat hollantilainen KLM ja ruotsalainen Ab Aerotransport. Aeron mainoksessa yhteistyöstä kirjoitettiin mm: ”"Scandinavian Air Express on yhteinen nimitys sille nopealle yhteydelle Pohjoismaiden pääkaupunkien ja Länsieuroopan suurten keskusten välillä, joka saavutetaan sopivasti yhdistämällä yöjunien ja lentokoneiden kulkuvuorot".”
Neljäs allianssiyritys.
1939 Transatlantinen yhteistyö. Tanskalainen DDL kutsui ruotsalaisen ABAn, norjalainen Det Norske Luftfartsrederin (DNL) ja suomalaisen Aeron keskustelemaan yhteisestä Pohjois-Amerikan liikenteestä. Keskustelut tapahtuivat hyvässä hengessä ja Aero tilasi Pohjois-Atlantin liikennettä varten Saksasta kaksi Condoria. Aero menetti mahdollisuuden liittyä allianssiin, kun Talvisosodan takia Aeron edustaja ei päässyt tammikuussa 1940 ratkaisevaan kokoukseen. Sodan jälkeen 1946 yhdistynyt SAS aloitti lennot Skandinaviasta New Yorkiin. 
Viides allianssiyritys.
1989 European Quality Alliance. Perustajat SAS, Swissair, Austrian ja Finnair. Allianssi eli vain pari vuotta ja sen kaatumisen jälkeen Swissair 1992 perusti Qualiflyer allianssin kumppaniensa kanssa.
Lentoyhtiöallianssit 1990 jälkeen.
Lentoyhtiöiden yhteistyön laajuus vaihtelee eri allianssien välillä. Kolme suurinta allianssia ovat Star Alliance, SkyTeam ja Oneworld. Ensimmäinen suuri ja edelleen toimiva allianssi, SkyTeam, perustettiin 1989, kun Northwest Airlines ja KLM aloittivat code sharingin laajassa mittakaavassa.
Lentoyhtiöille allianssista on etuja, kun ne saavat laajemman ja optimoidun kohdeverkoston. Ne toteutetaan usein code sharing -sopimuksilla. Monet allianssit ovat aloittaneet pelkällä code sharing -verkostolla. Ne saavat myös kustannussäästöjä yhteistyöllä, joka koskee muun muassa lipputoimistojen, lippuvarausten, huoltojen, catering-palveluiden, maahenkilökunnan ja investointien jakamista.
Lentomatkustajan hyötyjä voivat olla halvemmat hinnat, enemmän vuoroja tietyllä reitillä, enemmän kohdemaita ja -kenttiä ja paremmat kanta-asiakasohjelman edut, mutta matkustajille siitä voi olla myös haittoja, kuten korkeammat hinnat ja mahdollisesti vähemmän vuoroja sellaisilla reiteillä, joilla ei ole kilpailua eri allianssien kesken.